La 7a edició del Fòrum del Sistema Públic d'Equipaments Escènics i Musicals de Catalunya (SPEEM) se centra en la dimensió social de les arts escèniques i la música, les relacions i els diàlegs entre els equipaments, el territori i les comunitats.
En un context d'auge d'iniciatives artístiques on professionals de les arts escèniques i la música treballen amb col·lectius diversos, les institucions també volen donar visibilitat i suport a aquests processos de creació.
El 2016, en el marc del Sistema d'Equipaments Escènics i Musicals, es va crear la comissió d'accessibilitat que va desenvolupar el Pla d'accessibilitat d'equipaments escènics i musicals d'acord amb la llei 13/2014.
El 2018 l'Informe Anual de Cultura del CONCA incorporava articles entorn la mediació i la creació comunitària, entre d'altres.
I durant el 2019, el Pla Integral del Teatre convidava a espais de reflexió i definició d'accions propositives a professionals i entitats que impulsen aquests projectes.
El 7è Fòrum de l'SPEEM s'apropa a aquesta temàtica tot posant el focus en la relació que s'estableix entre els equipaments escènics i musicals, les comunitats i els territoris.
En aquest sentit, concretament, donarem visibilitat a alguns projectes que treballen amb contextos, impactes i protagonistes diversos amb la finalitat de donar eines als programadors/es perquè connectin amb les seves realitats – amb el què ja fan i el què voldrien fer – i així puguin incorporar aquests projectes en el marc de les seves programacions.
Finalment, l'objectiu del Fòrum és establir línies d'actuació concretes per tal de donar suport al desenvolupament de projectes o accions a través d'un Pla d'actuació en aquest àmbit.
Amb la finalitat d'assolir aquests objectius, la jornada treballarà en tres dels aspectes transversals de la creació comunitària i inclusiva.
Aquests subàmbits estan interconnectats i no es poden definir de manera unidireccional perquè en el desenvolupament d'accions estan molt vinculats amb la identitat de l'equipament i la idiosincràsia del context concret.
Els tres subàmbits són els següents:
Creació artística comunitària i inclusiva
Es tracta de processos creatius amb comunitats i persones diverses i/o que no s'hi dediquen professionalment acompanyades d'un artista.
Permeten un espai per a la diversitat d'expressions, l'autenticitat, la visibilitat del cossos, les veus, les històries i les maneres de fer invisiblilitzades, silenciades o excloses, moltes vegades, dels nostres escenaris.
Situen al centre de l'acció el desenvolupament de propostes artístiques per ser presentades a un públic.
Tradicionalment l'accessibilitat s'ha relacionat, només, amb facilitar l'accés físic a un espai i disposar d'eines perquè tothom pugui gaudir d'un espectacle.
En aquest cas no estem parlant només de fer accessible els equipaments sinó de promoure l'accessibilitat a l'experiència creativa per a tothom.
Una experiència que permet situar-se com a creador/a, encara que l'objectiu últim no sigui obtenir un resultat final.
En aquest sentit, es pretén treballar l'accessibilitat com allò que també interpel·la a les diversitats en ampli sentit: les biològiques, les intel·lectuals, socials, culturals, educatives, etc.
Inclou propostes en les quals els equipaments, creadors/es o altres professionals creen connexions amb els territoris, les comunitats, les persones i les practiques artístiques.
L'art afavoreix espais i situacions de mediació, tot creant contextos indirectes, alhora que posseeix el potencial de la ficció i la metàfora.
Al twitter @ creacultura_cat i amb el s'informarà de diverses activitats on s'interrelacionen arts escèniques, musica, diversitats i comunitats.